C 47/100
SK
Úradný vestník Európskej únie
7.2.2023
Streda 6. júla 2022
81. naliehavo vyzýva Bosnu a Hercegovinu, aby zintenzívnila svoje úsilie v boji proti cezhraničnej trestnej činnosti, najmä obchodovaniu s ľuďmi a zbraňami a nelegálnemu prekračovaniu hraníc, a odporúča, aby Bosna a Hercegovina zabezpečila rýchle uzavretie dohody o štatúte s Európskou agentúrou pre pohraničnú a pobrežnú stráž (Frontex), ktorá by uľahčila lepšiu ochranu a riadenie hraníc; naliehavo vyzýva agentúru aj Bosnu a Hercegovinu, aby zabezpečili riadenie hraníc pri plnom dodržiavaní základných práv;
Zahraničná politika a bezpečnosť
82. vyzýva všetkých vedúcich predstaviteľov regiónu, aby podporovali stabilitu a zmiernenie napätia a vyhýbali sa nevyžiadaným a poburujúcim poznámkam, ktoré majú navyše škodlivý vplyv na stabilitu, demokratizáciu krajiny a prebiehajúci reformný proces, a aby posilnili dobré susedské vzťahy a prácu na riešení aktuálnych dvojstranných otázok; vyjadruje znepokojenie nad nebezpečenstvom politickej destabilizácie v Bosne a Hercegovine a v regióne západného Balkánu v dôsledku nedávnej ruskej agresie na Ukrajine;
83.
víta lepšie zosúladenie Bosny a Hercegoviny so spoločnou zahraničnou a bezpečnostnou politikou EÚ v hlasovaní odsudzujúcom ruskú inváziu na Ukrajinu; vyjadruje však poľutovanie nad tým, že niektorí politickí aktéri blokujú vykonávanie sankcií voči Rusku a Bielorusku po invázii na Ukrajinu; vyzýva preto týchto aktérov v Bosne a Hercegovine, aby dodržiavali medzinárodné záväzky krajiny a zabezpečila súlad vnútroštátnych politík s príslušnými rozhodnutiami Rady o reštriktívnych opatreniach v súvislosti s ruskou inváziou na Ukrajinu;
84. víta rozhodnutia Rady ministrov Bosny a Hercegoviny o uľahčení vstupu a predĺžení dĺžky pobytu ukrajinských utečencov;
85. varuje pred pretrvávajúcim záujmom Ruska o destabilizáciu regiónu a jeho európskej cesty; odsudzuje podporu separatistických politík Republiky srbskej zo strany Ruska a je naďalej znepokojený pokračujúcim zbližovaním a priateľskými väzbami medzi významnými politickými aktérmi v Bosne a Hercegovine a Kremlinom; naliehavo vyzýva všetkých aktérov, aby sa urýchlene a jednoznačne dištancovali od Putinovho režimu; je znepokojený plánom Ruska otvoriť v Banja Luke „humanitárne centrum“, ktoré by mohlo slúžiť na maskovanie vojenskej spolupráce ako civilnej činnosti, a vyzýva orgány Bosny a Hercegoviny, aby zrušili akúkoľvek dohodu o jeho otvorení;
86. je veľmi znepokojený tým, že krajiny západného Balkánu pristupujúce k EÚ sú obzvlášť tvrdo postihnuté útokmi vo forme zahraničného zasahovania a dezinformačných kampaní pochádzajúcich z Ruska a Číny; je znepokojený tým, že Maďarsko a Srbsko pomáhajú Číne a Rusku v ich geopolitických cieľoch; je hlboko znepokojený šírením dezinformácií o ruskej agresii voči Ukrajine; vyzýva orgány, aby v koordinácii s EÚ prijali opatrenia na boj proti dezinformáciám a iným hybridným hrozbám; odporúča nadviazať dialóg s občianskou spoločnosťou západného Balkánu a súkromným sektorom s cieľom koordinovať úsilie v oblasti boja proti dezinformáciám v regióne vrátane regionálnych odborných znalostí; zdôrazňuje, že je potrebné, aby EÚ posilnila svoju proaktívnu strategickú komunikáciu; v tejto súvislosti vyzýva Komisiu, aby vybudovala infraštruktúru potrebnú na boj proti dezinformačným hrozbám, a vyzýva ESVČ, aby rozšírila monitorovanie StratCom s cieľom zamerať sa na cezhraničné dezinformačné hrozby z krajín západného Balkánu a ich susedov;
87. naliehavo vyzýva EÚ, aby prijala konkrétne kroky na integráciu západného Balkánu a Bosny a Hercegoviny do širšieho strategického a bezpečnostného kontextu, a to aj vzhľadom na ruskú agresiu voči Ukrajine, dezinformácie a škodlivé zasahovanie, ktoré destabilizujú krajinu a región; zdôrazňuje, že je potrebné, aby EÚ posilnila pomoc a technické odborné znalosti v oblasti kybernetickej bezpečnosti Bosny a Hercegoviny;
88.
víta pripravenosť Európskej rady udeliť Bosne a Hercegovine štatút kandidátskej krajiny, ako sa uvádza v jej záveroch z 23. júna 2022, a berie na vedomie výzvu Európskej rady adresovanú Komisii, aby bezodkladne podala Rade správu o vykonávaní 14 kľúčových priorít uvedených v jej stanovisku s osobitným zameraním na tie, ktoré predstavujú významný súbor reforiem, aby sa Európska rada mohla k tejto veci vrátiť a rozhodnúť o nej; zdôrazňuje, že udelenie štatútu kandidátskej krajiny by mohlo prispieť k upokojeniu nacionalistickej rétoriky, zmierniť etnické rozdiely, vyvolať optimizmus a vytvoriť perspektívu lepšej európskej budúcnosti pre občanov Bosny a Hercegoviny; zdôrazňuje význam posolstva podpory a dôveryhodnej perspektívy pristúpenia pre Bosnu a Hercegovinu;